地名: 文義 (忠清道, 縣（令）)
年: 1666.0

○上御宣政殿, 講《中庸》。 大臣、備局諸臣三司, 竝命入侍。 副應敎李敏迪進講。 承旨閔維重曰: "曾在先朝, 諱顔子之名, 而不讀, 上臨讀時諱之。" 副提學趙復陽釋文義曰: "好問好察, 得其善言, 而其言之中, 又折其兩端, 量度而用中, 中者, 合於道理之謂也。 舜之爲知, 豈不大矣乎。" 上曰: "非不知《中庸》之爲好, 而不能自守, 是猶人知陷穽之可避, 而自不知避者也。" 領中樞李景奭曰: "人孰不知陷穽之可避, 而莫之知避, 正如人君知亂亡之可惡而, 終不自戒, 以至於滅亡也。" 敏迪曰: "當此遇災之日, 自上大警動, 作此非常之擧, 甚盛事也。 日後怠忽乘之, 或有中輟, 則是所謂不能朞月守也。" 副校理沈梓曰: "必有不息之功, 然後方可有爲。 每當遇災, 雖或開筵, 而旋卽停罷, 未見有不息之功。 自今日御經筵, 孜孜不息, 則君德成就, 其可量乎。" 講畢, 領相鄭太和曰: "再昨風雷之變, 前所罕見, 莫非如臣無似, 久叨相職, 不能輔佐之致, 請策免。" 上曰: "咎實在予。" 左相洪命夏曰: "天怒孔棘, 國勢委靡, 若不奮發, 無以振國勢而回天怒也。" 上曰: "此雖在於予, 亦由群下之各自勉勵, 盡其職事耳。" 景奭曰: "當今急務, 惟在於行仁政, 天怒於上, 民怨召之也。 仁政無他, 輕徭薄賦, 以安民生: 任賢使能。 以盡其職而已。" 大司憲金壽恒曰: "今日諸臣, 昵侍咫尺, 宜下詢消災之策。" 上曰: "其各陳之。" 於是諸臣各以所懷陳達, 兵判洪重普以爲: "宜常存今日警懼之心, 修省之道, 無過於此。" 禮判鄭致和以爲: "人君致治之道, 莫如宵衣旰食, 勵精勤政。" 刑判金佐明以爲: "諸臣進言, 特賜察納, 收拾人材, 以廣用人之路。" 金壽恒以爲: "頻接臣僚, 親近方策, 大行蕩減之政, 以紓小民之怨, 量入爲出, 務盡節損。" 吏判朴長遠以爲: "堅持此心, 日又日新, 隨才任用, 振發淹滯, 可爲捄災萬一之助。" 判尹吳挺一以爲: "臣見大臣箚批, 去文具、取誠信, 上下交修, 寅協爲心等敎。 切於今日修省之道。 惟聖上惕念振作, 責礪臣工。" 戶判金壽興以仁明武三字, 陳達懃懇, 左尹兪㯙以諸臣所達, 執兩端, 而用中勸戒。 副提學趙復陽,脩身安民用人爲言, 而又以女樂出入宮中之事, 縷縷陳戒。 大司諫李殷相, 以咸鏡、原襄兩道內奴婢及諸宮奴婢身貢及兒弱收布未收者, 一時蕩減爲言。 執義呂聖齊以諸般役布, 參酌減除, 慰悅民心爲言。 司諫吳斗寅以遷善改過, 悅民心、回天意爲言。 掌令崔逸以景奭所達仁政之說, 服膺勿失, 以爲發政之本爲言。 副應敎李敏迪以節用愛民, 漸裕國力, 特發中旨, 斷然革弊爲言。 副校理沈梓以閑丁歲抄, 限今年停止, 慰悅民心爲言。 校理洪萬容則曰: "奮發振作, 日開經筵, 頻接臣僚, 以詢治道, 常存今日之心, 可爲消災之策。" 持平趙聖輔則曰: "今日民弊, 奴婢身貢, 兒弱收布爲最, 限數三年勿捧, 則其於恤民隱之道, 不能無少補。" 獻納李東老則曰: "木花連年大無, 不減布役, 則赤脫之民, 無以保活。 各邑糶穀之逋欠, 誠是難捄之弊, 或以十年爲限, 量減其數, 或以十石爲準, 特除其半。" 正言李夏則曰: "糶穀逋欠, 限其多少, 分等減除, 閑丁歲抄, 亦令停止, 則民怨少紓。" 修撰尹深則曰: "克勤無怠, 諸臣旣已陳達, 今日急務, 孰加於此。 非知之艱, 行之惟艱, 願勿替此心, 力行不已。" 修撰金錫冑則曰: "特開久廢之經席, 至召三司, 下詢弭災之道, 願常存此心, 勿如前日之乍開乍輟。 倘留心於不能朞月守之訓, 則可庶幾矣。" 上曰: "諸臣所陳之言, 相議稟定可也。" 太和曰: "諸臣所達糶穀逋欠, 實爲今日之痼弊。" 上曰: "積年耗穀, 當納於今年者, 竝皆蕩減, 歲抄亦依沈梓言, 限今年停止。 物故布, 限代定間勿捧, 軍布三匹之類, 特減一匹。" 且謂承旨曰: "今日諸臣所陳之言, 實合修省之道。 予欲常目省覽, 其令注書正書以入。"

○己卯/上御宣政殿, 講《中庸》。 大臣、備局諸臣、三司, 竝入侍。 副提學趙復陽、副應敎李敏迪進講。 承旨閔維重曰: "曾在先朝, 諱顔、孟之名而不讀, 今亦當諱之耶?" 鄭太和曰: "鄭經世進講於仁祖朝, 亦諱先賢之名矣。" 上曰: "非但顔、孟, 如程、朱之名, 皆當諱之矣。" 復陽等釋文義訖, 領中樞李景奭曰: "人孰不知陷穽之可避, 而莫之知避。 正如人君知亂亡之可惡, 而終不自戒, 至於滅亡也。" 維重曰: "今聖上遇災恐懼, 開筵講學, 意甚盛也。 若或日久, 此心漸弛, 則此《中庸》所謂不能期月守者也。" 講畢, 領相鄭太和、左相洪命夏請許策免, 以答天譴, 上曰: "咎實在予, 非卿等之過也。 國事之日漸委靡者, 無他。 凡施措之間, 徒尙文具, 無着實之意故也。 今必掃去文具然後, 方可有爲, 昨日之批, 亦言之矣。" 命夏曰: "若自上奮發振作, 則群下孰不興起乎?" 上曰: "在前卿等之所建白, 予無不從, 今宜各陳弭災之策, 以爲着實擧行之地。" 太和曰: "臣知識不逮, 不能出一策, 以輔聖德, 臣罪大矣。 臣頃者得見玉堂箚子及金壽恒箚子, 則言皆切至, 願上惕念採施焉。" 壽恒曰: "臣之頃日所陳, 皆是陳腐之說, 而其中宮禁不嚴之說, 閭巷所傳, 不勝其藉藉, 故不敢不略陳矣。 竊聞王子、王孫, 或以便服出入, 至於留宿禁中云。 此說若是, 則豈不寒心乎? 《周易》以正倫理爲家人之道。 以常情言之, 則處家人之道, 宜若莫先於恩愛, 而必以正倫理爲先者, 誠以倫理不正, 則恩愛亦難有終故也。 此等事, 非外人所能與知, 自上不可不常加留意, 嚴禁而痛絶之也。" 命夏曰: "壽恒所陳, 宮禁不嚴之事, 有則改之, 無則加勉, 而亦不可不開示實狀, 使群下曉然知之也。" 上曰: "頃日諸公主, 以慈殿平復之慶, 略設小宴, 主家婢子, 或有入來者, 王子輩亦因日暮, 闕門已閉, 不得出去矣。" 景奭曰: "臣於病伏中, 亦聞女樂出入, 非止一再云。 帝王之孝, 雖曰與衆庶有異, 而慈候平復, 進宴旣退, 則亦豈無一番伸禮之擧乎, 但至於再三則不可也。 王子、王孫之留宿禁中, 雖出於聖上敦睦之情, 而至嚴之地, 豈容私昵之至此乎? 此後則嚴宮禁斷私昵, 以爲家齊國治之本, 幸甚。 且經幄近臣, 或有一言觸犯, 則惡之太甚, 注擬之際, 久靳天點, 臣竊以爲未安也。" 命夏曰: "李敏叙之久靳天點, 人皆謂因右相事而然也。 然此非今日第一件事, 姑舍是而各陳弭災之策可乎?" 上曰: "入侍諸臣, 各陳意見, 予當採用也。" 兵判洪重普, 請常存今日驚懼之心, 以盡修省之道, 禮判鄭致和, 請勵精勤政, 刑判金佐明, 請收拾人才, 以廣用人之路, 大司憲金壽恒, 請頻接臣僚, 親近方冊, 大行蕩減之政, 以紓小民之怨, 量入爲出, 務盡節損之道。 吏判朴長遠, 請堅持此心, 無或少弛, 隨才任用, 振發淹滯, 判尹吳挺一, 請惕念振作, 責礪臣工, 戶判金壽興以爲: "殿下於裁決庶事, 務在詳審, 而群下每以明斷之不足爲歉, 此不可不惕念也。" 左尹兪撤, 請於諸臣所達, 執兩端而用中, 副提學趙復陽, 以女樂之出入宮禁, 縷縷陳戒, 又以爲當此木綿大無之時, 身役之類, 不可不急急變通, 大司諫李殷相, 以咸鏡、原襄兩道內奴婢及諸宮奴婢身貢及兒弱收布未收者, 一體蕩減爲言, 執義呂聖齊, 請減除諸般役布, 以慰悅民心。 司諫吳斗寅, 以遷善改過爲言, 且申宮禁不嚴之說。 掌令崔逸, 請存心仁義, 以爲發政之本源, 副應敎李敏迪, 以節用愛民, 漸裕國力爲言, 校理洪萬容, 請奮發聖志, 恒如遇災之時, 副校理沈梓, 請停閑丁歲抄, 慰悅民心, 持平趙聖輔以爲: "今日民弊, 奴婢身貢、兒弱收布爲最, 請限數三年勿捧, 以蘇殘民。" 獻納李東老, 請特減軍布, 以爲救民之先務, 又謂各邑糶穀之逋欠, 爲今日痼弊, 請以十年爲限, 量減其數, 以施一分之惠, 正言李夏, 亦以減除糶穀逋欠, 停止閑丁歲抄爲言, 修撰尹深以爲: "克勤無怠之意, 諸臣旣已陳達, 今日急務, 孰加於此? 非知之艱, 行之惟艱, 願勿替此心, 力行不已。" 修撰金錫冑, 請常存激勵之志, 以《中庸》不能朞月守之訓爲戒, 且曰: "言路不開, 最爲今日大憂, 諸臣以李敏叙之久不調敍爲言, 此誠然矣。 今秋求言之下, 應旨者不過二三守令, 疏陳民瘼而已, 未聞言及朝廷闕失者, 此殆由於求言傳旨末端, 奸邪異同兩語耳。 奸邪之語, 群下槪知其爲柳世哲等事, 而世哲之構誣, 聖明旣已洞燭, 禁令至嚴, 若又慮其言之或發, 則朝廷不亦太弱乎? 至於異同之說, 朝臣之懷此心者, 固皆非矣。 然旣未得善法而去之, 只設此目以禁之, 則必至於無人不疑矣。 敏叙之侵斥右相, 自上必以爲異同。 而敏叙亦嘗於榻前, 指斥左相, 此亦豈出於異同之論乎? 宋
              哲宗時, 嘗求言而詔禁六條, 司馬光以爲: ‘始於求諫, 終於拒諫。’ 此誠深識之言也。 臣於民間物情, 未能詳知, 而如呂聖齊之請減軍布, 沈梓之請停歲抄, 趙聖輔之請減奴婢身貢等, 皆當採用也。" 上曰: "諸臣旣已畢奏, 其中可以擧行者, 相議稟定可也。" 太和等曰: "諸臣所達糶穀逋欠之類, 實爲今日痼弊, 不可不變通也。" 上曰: "積年耗穀, 當納於今年者, 竝皆蕩減, 閑丁歲抄, 亦限今年停止。 物故布, 限代定間, 勿捧, 軍布當捧三匹者, 特減一匹。" 且謂承旨曰: "今日諸臣陳戒之語, 予欲省覽, 令注書正書以入。"